Universis præsentes litteras inspecturis, magister Galtherus, officialis Bituricensis, salutem in Domino. Noveritis quod nobilis vir, Robertus de Curtigniaco, Buticularius Franciæ, Petro, Philippo, et Radulpho, filiis suis, de rebus suis redditualibus, volentibus, et concedentibus prædictis filiis, in nostra præsentia cum ipso nobili constitutis, tales partes et portiones fecit et assignavit coram nobis, prout inferius continentur: videlicet, quod Petrus primogenitus filius habebit, post decessum patris sui, scilicet nobilis antedicti, baroniam de Conchis, cum omnibus redditibus et pertinentiis, sicut eam in integrum possidere prædictus nobilis consuevit, salvis quingentis libris quas Robertus, Johannes et Guillelmus, clerici, filii nobilis antedicti, percipient in dicta baronia annuatim, et salva dote Mathildis, matris prædicti primogeniti filii. Post decessum vero prædictæ matris, habebit idem Petrus baroniam de Magduno, et Cellas, et Chantecoq; prædictus Philippus habebit Champinolium, Castrum-Regnardi et Charniacum, cum omnibus pertinentiis tam in bosco quam in plano: et habebit portionem suam, salva dote, et jure similiter matris prædictæ; etc. … … … In cujus rei memoriam, præsentes litteras sigillo Bituricensis curiæ fecimus consignari. Actum, anno Domini millesimo ducentesimo trigesimo-sexto, mense martio. Hæc autem omnia acta sunt coram nobis, salvo jure cujuslibet alterius absentis, et eorum qui non erant ætatis legitimæ. Datum ut supra.